***ISTORIC AL ŞCOLII***

 Actuala Şcoală Gimnazială “Dominic Stanca” Orăştie a fost fondată în anul 1977, atunci când un grup de oameni tineri şi inimoşi, învăţători şi profesori, au avut curajul să se desprindă de Şcoala Generală Nr.1 şi au păşit, prin praf, schele şi moloz, într-o şcoală care urma să fie sălaşul în care profesionalismul şi dăruirea lor avea să prindă contur.

Şcoala Generală Nr.2 a funcţionat la început într-o singură clădire prevăzută cu 16 săli de clasă, 2 laboratoare (de chimie şi de fizică) şi 2 ateliere. Numărul de elevi, care iniţial a fost de 750, a crescut treptat de-a lungul timpului, ajungând, în urmă cu câţiva ani, la aproape 1.200. În prezent, aici învaţă 700 elevi.

 Pentru a împleti eficient procesul de învăţare cu nevoia de mişcare, lângă clădirea şcolii a fost construită, în 1978, o sală de sport, pentru ca elevii să-şi poată desfăşura orele de educaţie fizică în condiţii decente. Trei ani mai târziu, numărul sălilor de clasă a sporit cu încă 7, ca urmare a obţinerii unui al doilea local, situat în centrul oraşului, în Piaţa Victoriei, nr.8.

 Creşterea numărului de elevi a dus la creşterea numărului de clase, determinând trecerea la un program pe două schimburi, care a funcţionat până în anul şcolar 2004/2005.

 Dotările, care la început reprezentau doar strictul necesar, s-au îmbunătăţit simţitor odată cu trecerea timpului. La această oră, majoritatea sălilor de clasă au mobilier nou, constând din băncuţe individuale, scaune tapiţate, table de sticlă, catedre, calculator cu Internet. De asemenea, pentru a ţine pasul cu „era tehnologiei”, a fost amenajat un cabinet de informatică modern, care oferă elevilor posibilitatea de a se instrui în tehnicile de operare pe calculator.

Din octombrie 2001, şcoala a căpătat o nouă personalitate prin schimbarea denumirii ei din Şcoala Generală Nr.2 în Şcoala Generală „Dominic Stanca”, primind numele unui om legat sufleteşte de aceste locuri, poet, scriitor, dramaturg, actor, care a subliniat în opera sa frumuseţea oraşului Orăştie şi a locuitorilor ei. Evenimentul s-a bucurat de prezenţa unor personalităţi ale vieţii culturale româneşti, printre care s-au numărat actorul Florin Piersic şi regizoarea Sorana Coroamă-Stanca, soţia poetului.

 Din toamna anului 2004, elevii şcolii beneficiază de o sală de sport modernă, construită şi dotată după standarde europene, care asigură condiţii optime de desfăşurare a orelor de educaţie fizică, dar şi de relaxare activă pentru membrii comunităţii.

 Un an mai târziu, în septembrie 2005, a fost dat în folosinţă corpul nou al şcolii, care cuprinde 7 săli de clasă şi unde îşi desfăşoară cursurile elevi din clasele primare, dată de la care s-a intrat pe program de dimineaţă cu toate clasele.

 În prezent, se află în desfăşurare un nou proiect de construcţie a unui corp de clădire care va adăposti 8 săli de clasă.